Aatu Jämsen

**Aatu Jämsen** (s. 22. heinäkuuta 2002 Lahti) on suomalainen jääkiekkoilija, joka pelaa NHL-seura Los Angeles Kingsin organisaatiossa. Hän pelannee pääasiassa AHL-joukkue Ontario Reignissa. Jämsen on pelipaikaltaan vasen laitahyökkääjä.

## Ura
### Seuraura
Nelivuotiaana jääkiekkoilun aloittanut Jämsen on Pelicansin kasvatti. Kaudella 2017–2018 hän oli C-nuorten SM-karsinnoissa joukkueensa paras syöttäjä 21 syöttöpisteellään. C-nuorten SM-sarjassa Jämsen oli Pelicansin paras pistemies ja syöttäjä tehoilla 3+10=13, kuten myös pudotuspeleissä tehoilla 2+3=5. Kaudella 2019–2020 hän oli tehoilla 21+26=47 seuran A-nuorten paras pistemies ja jakoi sisäisen maalipörssin voiton Toni Ahosen kanssa.

Los Angeles Kings varasi Jämsenin seitsemännellä kierroksella 190. pelaajana . Kaudella 2020–2021 hän sijoittui tehoilla 18+38=56 koko U20 SM-sarjan alku- ja runkosarjan yhteenlasketussa pistepörssissä toiseksi edellään vain Tapparan Mikko Perttu. Jämsen valittiin sarjan lokakuun kuukauden pelaajaksi. Hänet valittiin kauden päätteeksi U20 SM-sarjan toiseen tähdistökentälliseen.

Kaudella 2021–2022 Jämsen debytoi Pelicansin SM-liigajoukkueessa. Hän teki liigadebyyttinsä runkosarjan toisella kierroksella 15. syyskuuta 2021 vieraissa Mikkelin Jukureita vastaan. Jämsen merkittiin Pelicansin kakkosketjun oikeaan laitaan Henri Nikkasen ja Otto Kivenmäen viereen. Hän sai ottelussa jääaikaa 11.57 minuuttia. Jämsen teki ottelussa myös liigauransa avausmaalin ja hän sai syöttöpisteen Henri Nikkasen tekemään voittomaaliin, kun Pelicans voitti ottelun lukemin 6–2. Perttu Ahvenainen valitsi Jämsenin ottelun Alumnien tähtien kolmostähdeksi. Kaikkiaan hän pelasi tulokaskautensa aikana 34 runkosarjaottelua tehopistein 1+5=6. Jämsen pelasi kauden aikana miesten pelejä myös lainalla Mestis-joukkue Heinolan Peliitoissa seitsemän runkosarjaottelua tehopistein 4+4=8.

Kesällä 2022 Jämsen joutui omien sanojensa mukaan Pelicansin valmennusjohdon puhutteluun, kun hän oli reputtanut joukkueen fysiikkatestit. Jämsen päätti omien sanojensa mukaan parantaa fysiikkaansa ja alkoi noudattamaan urheilijan elämäntapoja. Hänen pelinsä kehittyi kaudella 2022–2023 fysiikan mukana tulokaskaudesta reilusti ja Jämsen teki runkosarjassa 43 ottelussa tehot 14+18=32, joilla hän jakoi Pelicansin sisäisen pistepörssin kolmannen sijan Teemu Erosen kanssa. Marraskuussa 2022 Jämsen joutui yli puoleksitoista viikoksi sivuun aivotärähdyksen vuoksi, kun HIFK:n Johan Motin taklasi häntä päähän. SM-liigan kurinpito katsoi Motinin taklauksen viiden ottelun pelikiellon arvoiseksi, mutta koska hänellä on aiempaa kurinpitohistoriaa, sai hän päälle neljän pelin pelikiellon eli kaikkiaan peräti yhdeksän ottelun pannan. Jämsen omien sanojensa mukaan sairastui tämän jälkeen influenssaan, mikä pitkitti hänen poissaoloaan parilla viikolla. Pudotuspeleissä Jämsen pelasi 15 ottelua tehopistein 3+5=8. Kuudennessa välieräottelussa 13. huhtikuuta 2023 Tampereen Ilvestä vastaan hän teki Pelicansin 3–1-voittoon päättyneen ottelun voittomaalin kahden miehen ylivoimalla, mikä vei joukkueen finaaleihin otteluvoitoin 4–2. Jämsen voitti kauden päätteeksi SM-hopeaa. Maaliskuussa 2023 hän teki Pelicansin kanssa kaksivuotisen jatkosopimuksen.

Jämsenin kausi 2023–2024 osoittautui rikkonaiseksi loukkaantumisten vuoksi. Hän osallistui kauden alussa myös Los Angeles Kingsin tulokasleirille. 19. joulukuuta 2023 Jämsen loukkaantui, kun HIFK:n Micke-Max Åsten taklasi häntä. Åstenin taklasi Jämseniä polvellaan, mutta osui häntä myös pään seudulle. Åstenille tuomittiin tilanteesta kahden minuutin jäähy polvitaklauksesta. Jämsen joutui peleistä sivuun kolmeksi viikoksi. 20. tammikuuta 2024 pelatussa ottelussa Tapparaa vastaan hän onnistui tekemään ilmaveivimaalin. Jämsen teki ottelussa ylivoimalla myös toisen maalin, joka jäi Pelicansin 4–2-voittoon päättyneen ottelun voittomaaliksi. Taavi Vartiainen valitsi hänet ottelun Alumnien tähtien ykköstähdeksi. Samassa ottelussa Tapparan Carter Camper taklasi Jämseniä sillä seurauksella, että hän sai osuman päähän. Carterille tuomittiin tilanteesta 5+20 minuutin ottelurangaistus pään tai niskan seudulle kohdistuneesta taklauksesta. Jämsen pystyi jatkamaan ottelua, mutta ottelun jälkeen hän oli seuraavan ottelun sivussa. Hänen saamat päävammat herättivät myös keskustelua jääkiekkoasiantuntijoiden keskuudessa ja Jämsenin pelityyliä pidettiin riskialttiina loukkaantumisille. *[[Ilta-Sanomat|Ilta-Sanomien]]* asiantuntija Raimo Summasen mukaan hän aiheutti 90-prosenttisesti itse oman loukkaantumisensa menemällä kuljettamaan kiekkoa ruuhkaan ottelussa HIFK:ta vastaan. Jämsen pelasi runkosarjassa kaikkiaan 36 ottelua tehopistein 14+11=25. Pudotuspelit häneltä osoittautuivat odotuksiin nähden pettymyksiksi, sillä Jämsen teki 14 ottelussa vain kaksi maalia ja hän putosi ajoittain myös kokoonpanon ulkopuolelle. Jämsen voitti kauden päätteeksi SM-hopeaa. Mestarien liigassa hän teki viidessä ottelussa tehot 2+5=7, joilla Jämsen oli Pelicansin paras maalintekijä ja hän jakoi joukkueen sisäisen pistepörssin voiton Ryan Laschin kanssa.

Toukokuussa 2024 Jämsen solmi kaksivuotisen NHL-tulokassopimuksen Los Angeles Kingsin kanssa. Hänen kausipalkkansa NHL:n puolella on 775 000 dollaria ja farmipalkka 80 000 dollaria. Lisäksi Jämsen saa sopimuksen molempina vuosina 77 500 dollarin allekirjoituspalkkion. Hän pelasi kauden 2024–2025 kokonaan AHL-joukkue Ontario Reignissa, jossa Jämsen pelasi 36 runkosarjaottelua tehopistein 7+4=11. Hänen kauteensa mahtui myös noin puolentoista kuukauden mittainen poissaolo joulukuussa tulleen loukkaantumisen vuoksi. Myös syksyn 2025 harjoitusleirin päätteeksi Jämsen lähetettiin farmijoukkue Reigniin.

### Maajoukkueura
Jämsen on pelannut kuusi nuorten maaottelua.

## Pelityyli
Jämsen on kuvaillut itseään pelaajaksi, joka tykkää pitää kiekkoa ja luoda maalipaikkoja. Suomen alle 18-vuotiaiden maajoukkueen valmennusjohto luonnehti häntä U20 SM-sarjan lokakuun kuukauden pelaajaksi valitessaan:

Jämsen on kertonut seuranneensa pienempänä NHL:stä erityisesti Patrick Kanea ja Sidney Crosbya, mutta myöhemmin hän on kertonut ottaneensa peliinsä mallia Elias Petterssonista ja Jack Hughesista. SM-liigapelaajista Jämsen on kertonut tykänneensä Juhamatti Aaltosesta.

## Yksityiselämä
Jämsen valmistui merkonomiksi Koulutuskeskus Salpauksesta keväällä 2021. Hänen isoveljensä Juuso pelaa hyökkääjänä Puolassa Polska Hokej Ligan GKS Tychyssa. Veljekset ovat pelanneet aiemmin joukkuetovereina Pelicansissa. Heidän pikkuveljensä Vili pelaa hyökkääjänä Pelicansin U18-joukkueessa. Veljesten isä Lasse Jämsen pelasi omalla urallaan hyökkääjänä pudotuspelit mukaan lukien yhteensä 546 SM-liigaottelua JYPissä, Pelicansissa, Tapparassa ja Oulun Kärpissä. Hän oli voittamassa Suomen-mestaruutta Tapparassa vuonna 2003.

Jämsen on harrastanut myös rap-musiikin tekemistä artistinimellä **KIDJAM$EN**. Hän on kertonut ottaneensa vaikutteita australialaisesta rap-artisti The Kid Laroista. Juhannusaattona 2022 Jämsen esiintyi Von Vallen julkaisemalla singlellä *Mun Kaa* yhdessä Adizin kanssa. Huhtikuussa 2023 hän julkaisi ensimmäinen oman singlensä *LTI*, jossa Jämsenin kanssa esiintyvät myös Von Valle ja Adizi.

## Tilastot

## Lähteet
*
*
*

### Viitteet